70 onwettige myners in Welkom aangekeerAltesaam 70 onwettige myners is op 19 Augustus 2016 in Welkom in die Vrystaat in hegtenis geneem (Foto: SAPD) Altesaam 70 onwettige myners, almal uitlanders, sal Maandag in die landdroshof in Welkom in die Vrystaat verskyn op aanklag van poging tot gouddiefstal, onwettige betreding en die oortreding van die immigrasiewet. Veiligheidsbeamptes by die myn het Vrydag die polisie ontbied om hulle in kennis te stel van onwettige myners wat van ondergrond uit die Eland-skag gekom het, het kapt. Stephen Thakeng, woordvoerder van die polisie, gesê. Die polisie het die 70 onwettige myners, beter bekend as zama-zamas, in hegtenis geneem met behulp van veiligheidspersoneel by die myn. Hulle wou glo ontsnap van metaangas ondergrond. Hulle is almal van Lesotho, Mosambiek of Zimbabwe. Thakeng het gesê onwettige mynbedrywighede is ŉ groot kommer, en die inhegtenisneming word as ŉ deurbraak beskou in die polisie se poging om die misdaad hok te slaan. Die liggame van verskeie onwettige myners is onlangs van ondergrond by die Bambanani-myn in Welkom uitgehaal. Meeste van dié myners was van Thaba-Tseka in Lesotho afkomstig. Hulle naasbestaandes sal van Lesotho reis om hulle liggame uit te ken.